C 150/66
HR
Službeni list Europske unije
5.4.2022.
Sicilija je jedna od regija s najduljom tradicijom uzgoja vinove loze u svijetu, što potvrđuju arheološki nalazi te brojni grčki i latinski književni izvori koji upućuju na poznata sicilijanska vina.
Povijest trgovine uljem i vinom seže do vremena Feničana (9.–4. stoljeće pr. Kr.), što dokazuje prisutnost amfora i drugih keramičkih posuda koje su se upotrebljavale za prijevoz.
Vinogradi su bili posebno bogati za vrijeme grčkih naseobina na tom području (8.–3. stoljeće pr. Kr.) kad je donesen niz sorti grožđa kao što je Grecanico, koja se i danas uzgaja.
Potvrđena je prisutnost sicilijanskih vina u rimskom razdoblju (3. stoljeće pr. Kr. – 5. stoljeće po.
Kr.), posebno za vrijeme Cezarove vladavine u Galiji.
Iako Kuran zabranjuje konzumaciju alkohola, stolno grožđe uzgajalo se tijekom muslimanske vladavine (827.– 1061.), a sorta grožđa „Zebib” (danas Zibibbo ili Moscato di Alessandria) donesena je na otok Pantelleriju s rta Zebib na afričkoj obali sa suprotne strane mora.
Povezanost razgraničenog zemljopisnog područja i vina kontrolirane oznake podrijetla „Sicilia” temelji se na posebnim značajkama tla, klime i okoliša na tom području.
Na sjeveru prevladavaju planine, dok su središnji, južni i jugozapadni predjeli brežuljkasti.
Jugoistokom dominira visoravan, a istočna Sicilija vulkansko je područje.
Nizinska područja uglavnom se nalaze na obali.
Međutim, vinogradi su većinom smješteni na brežuljkastim predjelima koji su zbog izloženosti i smještaja posebno prikladni za uzgoj vinove loze, odnosno riječ je o predjelima bogatima sunčevim svjetlom i vjetrom, što biljkama pruža najbolje uvjete za rast te osigurava zdravlje grožđa i proizvodnju visokokvalitetnih vina.
Sunčana sredozemna klima s vrućim i suhim, ali vjetrovitim ljetima tako omogućuje dobro dozrijevanje grožđa i potiče akumuliranje šećera i koncentraciju ekstrakta, dok raznoliki temperaturni rasponi i tla bogata mineralima daju note svježine i kiselosti.
Svi ti čimbenici utječu na proizvodnju vina koja su bez obzira na kategoriju uvijek intenzivna, ali uravnotežena i skladna.
Uglavnom se primjenjuju tradicionalne metode uzgoja, koje nisu vrlo raširene i razlikuju se na različitim područjima uzgoja na otoku, primjerice na obali pokrajine Trapani i dalje se primjenjuje tradicionalna metoda „alberello” (račvasti uzgoj), dok se na određenim plodnim dolinama u unutrašnjosti češće primjenjuje niski špalirski uzgoj s pomoću trajnih ili zamjenjivih kordonaca ili neka od raširenijih metoda.
Zbog veličine područja vina kontrolirane oznake podrijetla „Sicilia” mogu se proizvoditi od autohtonih i neautohtonih ili međunarodnih sorti grožđa, što znači da se u različitim kategorija vina obuhvaćenog oznakom može ponuditi velik raspon proizvoda.
Kategorija: vino (1.)
Ta kategorija obuhvaća velik raspon vrsta vina: crna, ružičasta i bijela vina, uključujući vina Passito, Vendemmia Tardiva i Riserva.
Za proizvodnju se upotrebljavaju i vrlo cijenjene autohtone sorte, kao što su Inzolia, Catarratto i Grillo (potonja je rezultat križanja sorti Catarratto i Zibibbo), i neautohtone sorte, kao što su Chardonnay, Müller Thurgau i Sauvignon.
I kad je riječ o crnim vinima, Sicilija je najpoznatija po proizvodnji vina od autohtonih sorti grožđa, posebno sorte Nero d’Avola, kao i sorti Frappato i Nerello Mascalese, ali i neautohtonih sorti Cabernet Sauvignon, Merlot i Syrah.
Nesumnjivo je najpoznatija sorta tog novog smjera Nero d’Avola koja, čak i u kombinaciji s drugim sortama, ima prepoznatljive i izvorne značajke sicilijanskih vina, ne samo zbog svoje boje, već i zato što vinu daje karakteristična obilježja mirisa i okusa Sredozemlja.
Kad je riječ o analitičkim i organoleptičkim svojstvima, sve te vrste vina imaju uravnotežena kemijska i fizikalna svojstva koja pridonose njihovu uravnoteženom okusu.
Sve vrste imaju ugodan, skladan, prepoznatljiv i elegantan miris, katkad s voćnim, cvjetnim i biljnim notama tipičnima za sorte grožđa od kojih se proizvode.
Boja bijelih vina kreće se od slamnatožute različita intenziteta ili tamnožute, dok su crna vina rubin crvene boje različita intenziteta, katkad s natruhama ljubičaste, a odležavanjem poprimaju granatnu boju.
Sva su vina uravnotežena, dobre strukture i odgovarajućeg sadržaja alkohola.
Tisućljetna povijest vinogradarstva u toj regiji potvrđena je u brojnim dokumentima te je opći i osnovan dokaz bliske povezanosti i međudjelovanja ljudskih čimbenika i kvalitete te posebnih značajki vina sa ZOI-jem „Sicilia”.
Ljudi su na tom području stoljećima prenosili tradicionalne tehnike uzgoja vinove loze i proizvodnje vina, koje su u modernim vremenima unaprijeđene i usavršene zahvaljujući neospornom napretku znanosti i tehnologije.
Zahvaljujući tome vina sa ZOI-jem „Sicilia” stekla su svoj ugled.